बिजनेस स्टैंडर्ड - ट्रक व बस की बिक्री शानदार
Saturday, August 15, 2020 08:30 AM English | हिंदी
ट्रक व बस की बिक्री शानदार
शैली सेठ मोहिले / मुंबई April 02, 2018
पिछले वित्त वर्ष में ट्रक व बस की बिक्री की रफ्तार तेज रही और ज्यादातर कंपनियों ने साल की समाप्ति अच्छी बिक्री के साथ की क्योंकि बुनियादी ढांचे की परियोजना में तेजी, कुछ प्रमुख राज्यों में ओवरलोडिंग पर पाबंदी और कर्ज की आसान उपलब्धता से ऐसे वाहनों की मांग बढ़ी। देश की चार अग्रणी वाणिज्यिक वाहन विनिर्माताओं की संचयी बिक्री 20.6 फीसदी बढ़कर वित्त वर्ष 2018 में 8.65 लाख रही। यह जानकारी कंपनियों की तरफ से 2 अप्रैल को जारी बिक्री आंकड़ों से मिली। डेमलर इंडिया कमर्शियल व्हीकल के ट्रक ब्रांड भारत बेंज ने मासिक या वित्त वर्ष की बिक्री का आंकड़ा साझा नहीं किया।
सूचीबद्ध पूंजीगत सामान व निर्माण कंपनियों के ऑर्डर का प्रवाह वित्त वर्ष 2018 में एक साल पहले के मुकाबले तेजी से बढ़ा, जो वाणिज्यिक वाहनों का बड़े पैमाने पर इस्तेमाल करने वालों में से एक है। यह जानकारी बिजनेस स्टैंडर्ड रिसर्च ब्यूरो के आंकड़ों से मिली। ऐसी कंपनियों का ऑर्डर प्रवाह साल के दौरान 69 फीसदी बढ़कर 2.80 लाख करोड़ रुपये रहा, जो एक साल पहले 1.65 लाख करोड़ रुपये रहा था। ज्यादातर विनिर्माताओं ने बिक्री रिकॉर्ड स्तर पर पहुंचते देखी। बिक्री हालांकि हर क्षेत्र में हुई, लेकिन मध्यम व भारी ट्रक का प्रदर्शन मजबूत रहा, जिसका योगदान कंपनी के लाभ में अधिकतम रहता है। मध्यम व भारी वाणिज्यिक वाहनों की बिक्री को आर्थिक गतिविधियों में मजबूती के तौर पर देखा जाता है, जो वित्त वर्ष 2018 के ज्यादातर हिस्सों में मजबूत रही।
बाजार की अग्रणी टाटा मोटर्स की बिक्री वित्त वर्ष 2018 में पांच साल में सबसे ज्यादा रही। भारत की वाहन कंपनियां डीलरों को भेजे गए माल को बिक्री मानती है। टाटा मोटर्स ने 3.99 लाख वाहन बेचे, जो पिछले साल के मुकाबले 23 फीसदी ज्यादा है। अशोक लीलैंड की बिक्री 21 फीसदी बढ़कर 1,74,873 वाहन रही। उधर वोल्वो आयशर कमर्शियल व्हीकल के लिए भी साल अच्छा रहा और इसकी बिक्री मार्च में पिछले साल के मुकाबले 28.4 फीसदी बढ़कर 9411 वाहन रही। पूरे साल में इसने 65,921 वाहन बेचे, जो पिछले साल से 28.4 फीसदी ज्यादा है। महिंद्रा ऐंड महिंद्रा की बिक्री 41 फीसदी बढ़कर 9484 वाहन रही।
टाटा मोटर्स के वाणिज्यिक वाहन कारोबार के अध्यक्ष गिरीश वाघ ने कहा, बुनियादी ढांचे पर सरकार के जोर, ट्रकों की ओवरलोडिंग पर पाबंदी, सड़क निर्माण और खनन गतिविधियों में तेजी से मध्यम व भारी वाणिज्यिक वाहनों की बिक्री में 21 फीसदी की मजबूती आई। इसके साथ ही टिप्पर में भी मांग अच्छी रही और यहां 58 फीसदी की बढ़ोतरी दर्ज हुई। हल्के वाणिज्यिक वाहनों की बिक्री में भी नए वाहनों की पेशकश के जरिए तेजी आई। विश्लेषकों का मानना है कि आगामी महीनों में भी वाणिज्यिक वाहनों की बिक्री मजबूत रहने का अनुमान है।
Keyword: vehicle, car, truck,